Forbrugerrådet om Apple Pay: Kun dig der skal bestemme, hvordan du betaler

Mangel på kontrol over mobilbetaling har fået serie-iværksætter til at slette Apple Pay.

Det skal være op til forbrugeren og ikke tech-selskaber, hvordan du betaler.

Sådan siger Forbrugerrådet Tænk i kølvandet på Version2’s egne test af nyligt lancerede Apple Pay, der i visse situationer ikke tillader brugeren at vælge en anden betalingsform.

Som Version2 berettede tirsdag, trumfer Apple Pay ved visse terminaler vores forsøg på at betale med Mobile Pay, mens Dankort på mobilen i andre situationer kan overhale Apple Pay indenom.

Sagt om Apple Pay Henrik Hyltoft, markedsdirektør i Dansk Erhverv, til Ritzau: »I Dansk Erhverv er vi kritiske over for Apple Pay, da betalingsformen ikke tilfører noget nyt i forhold til de løsninger, vi har i dag, ud over øgede omkostninger.« Kasper Reggelsen, kommunikationskonsulent hos Coop til Børsen: »Det kan sagtens være, at en app er gratis for kunden at hente, men hvis hele strukturen omkring den er dyr, vil det i sidste ende også være dyrere for kunden at handle.«

Alt i alt gør det dårlige samarbejde mellem betalingsløsninger det svært at gennemskue og vælge, hvordan man i sidste ende betaler. Og det er langtfra optimalt, lyder vurderingen fra Troels Holmberg, der er seniorøkonom ved Forbrugerrådet Tænk.

»Det skal selvfølgelig være sådan, at forbrugeren kan slå automatisk åbning af apps fra, så forbrugeren kan have flere betalings-apps installeret på sin telefon,« understreger han over for Version2.

»Det er forbrugeren – og ikke app-udbyderen – der skal vælge, hvordan der betales,« fastslår Troels Holmberg.

Mobile Pay: Brugere skal kunne vælge frit

Hos Mobile Pay vil man endnu ikke udtale sig om, hvad selskabets egne test viser, og hvilke tekniske skridt Mobile Pay kan tage for at undgå at blive tromlet af Apple Pay.

Pressechef Peter Kjærgaard udtaler dog:

»Vi har den helt principielle holdning, at det bør være forbrugeren, som selv frit og ukompliceret kan vælge, hvilken betalingsløsning forbrugeren ønsker at benytte.«

Version2 er ikke alene om at opleve, at Apple Pay stiller sig i vejen for andre mobilbetalinger.

Serie-iværksætter Martin Thorborg meddelte i går på Twitter, at han havde været ude af stand til at betale, som han ville i Irma – og af den grund endte med at slette Apple Pay.

»Jeg så ingen anden mulighed,« skriver han på det sociale medie.

Det er min oplevelser og jeg har derfor slettet Apple Pay igen. — Martin Thorborg (@thorborg) October 31, 2017

Se her, hvordan Apple Pay undertrykker Mobile Pay i Version2's test.